Ամպրոպից հետո (նկար)

Ամպրոպից հետո (), ռուս նկարիչ Ֆեոդոր Վասիլևի (, 1850-1873) կտավը՝ ստեղծված 1868 թվականին։ Ներկայում ցուցադրվում է Տրետյակովյան պատկերասրահում։ Նկարված է յուղաներկով կտավի վրա, նկարի չափերը՝ 53.5×45 սմ (այլ տվյալներով՝ 53×45 սմ)։

Պատմություն 
1868 թվականին տասնութամյա Ֆեոդոր Վասիլևն անդրադարձել է գյուղական բնանկարների թեմատիկային։ Նկարիչ Իվան Շիշկինի հետ միասին նա 1867 թվականին եղել է Վալաամ կղզում, իսկ 1868 թվականի ամառը նրանք անցկացրել են Կոստանտինովկա գյուղում, որ տեղակայված է Սանկտ Պետերբուրգից ոչ հեռու՝ Կրասնե Սելոյի մոտ (ներկայում մտնում է Գորելովո շրջանի կազմի մեջ)։ «Ամպրոպից հետո» կտավից բացի նույն տարում Ֆեոդոր Վասիլևն ստեղծել է նաև այլ հայտնի նկարներ։ Դրանցից են «Գյուղական փողոց» () և «Հոտի վերադարձը» () կտավները, որոնք նույնպես ներկայում պահվում են Տրետյակովյան պատկերասրահում։

«Ամպրոպից հետո» նկարը Տրետյակովյան պատկերասրահին է նվիրել գործարար և հավաքորդ Դմիտրի Բոտկինը (1898 թվականից ոչ ուշ)։

Նկարագրություն 
Կտավի մեծ մասն զբաղեցնում է երկինքը, որ մասամբ մուգ կապույտ է, իսկ մասամբ էլ ծածկված է ամպերով, որ հիշեցնում են քիչ առաջ ավարտված ամպրոպը։ Երկնքից ներքև պատկերված է անտառի մուգ կանաչ շերտը, իսկ առաջին պլանում՝ անձրևից ողողված գյուղական ճանապարհը։

Համեմատելով Ֆեոդոր Վասիլևի «Ամպրոպից հետո» և «Գյուղական փողոց» նկարները՝ արվեստագետ Ֆաինա Մալցևան գրել է.

Իրենց երևացող պարզության հետ միաժամանակ երիտասարդ բնանկարչին հաջողվել է դրանցից յուրաքանչյուրի բովանդակությանը հաղորդել մեծ, ընդհանուր իմաստ։ Երկու նկարների կոմպոզիցիաներն էլ կարծես թե սահմանափակելով հեռվում ստվարացող անտառի շերտով՝ Վասիլևը հնարավորինս ընդլայնում է դրանցում պատկերված տարածությունը և մասնավորապես արտահայտում է դա ճանապարհով ու դրա վրա երևացող անվահետքերով։

Ռուսական պետական թանգարանում պահվում են Ֆեոդոր Վասիլևի երկու նկարները՝ «Գյուղական ճանապարհն անձրևից հետո» () և «Սայլը ճանապարհին» (), որոնք օգտագործվել են «Ամպրոպից հետո» կտավի ստեղծմանը նախապատրաստվելիս։

Ծանոթագրություններ

Արտաքին հղումներ 
 «Ամպրոպից հետո»  նկարը Տրետյակովյան պատկերասրահի տվյալների բազայում

1868 նկարներ
Ֆեոդոր Վասիլևի նկարներ
Տրետյակովյան պատկերասրահի նկարներ